Osim što ih zabrinjava tehnički aspekt uvođenja blagajni pod vedrim nebom, prodavači na tržnici su zabrinuti i zbog podjele na one koji će blagajnu morati imati i na one koji to neće biti obavezni

ZAGREB Zbog uvođenja fiskalizacije na tržnice jučer su, zatvorivši ribarnicu na sat vremena, prosvjedovali prodavači tržnice Dolac. Nisu protiv plaćanja poreza, no ne na ovaj, tehnički neizvediv i vrlo problematičan način – poručili su, najavljujući ministru rada Mirandu Mrsiću da se, »zbog onoga što im uvodi njegov kolega Slavko Linić, pripremi za dolazak još većeg broja ljudi na burzu nezaposlenih«. »Zbog fiskalizacije će s tržnice morati otići od 40 do 60 posto prodavača, a Hrvatska će izgubiti svoje tržnice. Ne smijemo Europi uskratiti ovaj naš miraz, a fiskalizacijom ćemo upravo to učiniti«, kazao je ispred zatvorene ribarnice na Dolcu glasnogovornik Zagrebačkih tržnica, Miroslav Pupić Bakrač. Onaj koji se, kaže, sjetio na štandove pod vedrim nebom uvesti blagajne, očito s tržnicama nema nikakve veze, i na njima ne kupuje. To je, uvjeren je pak Anđelko Mandac, predsjednik udruge prodavača na tržnicama, »maslo« velikih trgovačkih centara koji se, kaže, »smatraju bogomdani«. »Mi jesmo za red i kontrolu, ali ne postoje tehnički uvjeti za blagajne na tržnicama. U ribarnici je stopostotna vlaga, blagajne tamo neće izdržati, niti ćemo više moći kroz dan spuštati cijene ribe«, upozorio je Mandac. Bakrač je uvjeren kako ćemo zbog fiskalizacije izgubiti i 30 posto onih kupaca koji još uvijek, za razliku od nekadašnjih 70 posto iz ere prije trgovačkih centara, kupuju na tržnicama. »Japanski princ Akishino i princeza Kiko nedavno su se oduševili Dolcem, zagrebačkom arhitekturom, općenito našim posebnostima. Nisu išli gledati uniformirane trgovačke centre«, zaključio je Bakrač, napominjući kako zatvaranje ribarnice na sat vremena nije ni štrajk niti prosvjed, već samo čin kojem je namjera animirati javnost. Osim što ih zabrinjava tehnički aspekt uvođenja blagajni pod vedrim nebom, prodavači na tržnici zabrinuti su i zbog podjele na one koji će blagajnu morati imati i na one koji to neće biti obavezni. Podsjetimo, bez blagajni će i dalje moći raditi »kumice« i OPG-ovi (obiteljska poljoprivredna gospodarstva), općenito oni koji prodaju vlastite proizvode, dok će je morati uvesti preprodavači. Kako se, međutim, bune ti obveznici fiskalizacije, i »kumice« rano ujutro odlaze na veletržnice »ubrati« ono što kasnije prodaju kao svoje, OPG-ovi pogotovo, jer proizvode tek mali dio onoga što prodaju. Hoće li to, i kako, inspekcija kontrolirati, ostaje upitno.